Video: Reuseontploffing laat Bloem sonder kragDie ontploffing het Donderdag om 15:00 plaasgevind. (Foto: Verskaf) Woonbuurte in Bloemfontein is Donderdagmiddag in duisternis gedompel ná ŉ reuseontploffing en brand by ŉ substasie op die hoek van Klaradyn- en Rooispanstraat in Pellissier. Beeldmateriaal van die voorval wys hoe inwoners uit hul huise hardloop terwyl hul buurt in ŉ rookwolk bedek word. Lele Mamatu, woordvoerder van die gebied se kragverskaffer Centlec, sê Mangaung se brandweer- en reddingsdienste is kort ná 15:00 na die toneel ontbied en die brand is vinnig daarna onder beheer gebring. “Dit is nog nie duidelik wat die ontploffing veroorsaak het nie, maar ons ondersoek die saak en doen nog ŉ kostebepaling,” sê Mamatu. Rossouw Botes, DA-raadslid in die gebied, sê daar word vermoed dat die ontploffing ontstaan het nadat olie in die stelsel warm geword het. Niemand is glo in die ontploffing beseer nie en Centlec se span het deurnag gewerk om kragtoevoer te herstel. Die gebiede wat aanvanklik sonder krag gesit het, was Langenhovenpark, Bainsvlei, Arcadia, Limousine, Groenvlei, Kenilworth, Universitas, Wilgehof, Kwaggafontein, Kellysview, Pellissier, Willows, Westdene en dele van die middestad. “Die meeste van hierdie gebiede se krag is reeds gisteraand herstel,” sê Botes. “Maar teen Vrydagoggend sit talle mense steeds sonder krag.” Volgens Mamatu is die grootste deel van Pellissier en dele van Fichardtpark nog sonder krag, Centlec het wel daarin geslaag om die Rose Park-hospitaal se krag te herstel deur die hospitaal aan ŉ alternatiewe kragnetwerk te koppel. Intussen spook Centlec se spanne om die nodige herstelwerk te doen. “Die spanne het een van die transformators gereedgemaak vir toetse vanoggend. Die resultate van die toetse sal die omvang van die skade bepaal sodat verdere stappe beplan kan word,” sê hy. “Ons is nie tans in staat om ŉ tydsraamwerk te gee oor wanneer die betrokke gebiede se kragtoevoer herstel sal word nie.” Centlec vermoed dat die puin en weerstoestande die opruimingswerk sal vertraag.